|  |
| --- |
| **Op. 3:7-13****“Hou vas aan Hom wat jou vashou.”***Andries Burger, Pinetown Gemeente, 10 Julie 2022* |

*Sing: Lied 169:1,2,3; Ps. 105:1,2(C); “Loof Hom met die tromme...”; Ps. 91:1,3(C); Lied 566:1,2,3*

As jy na die nuus luister, en as jy om jou kyk dan is dit maklik om moed te verloor en om angstig te raak.

 Jy moet blind wees om nie te sien hoe die donker onheilspellende onweerwolke van die toekoms saampak nie.

Dit is die wêreld oor so –

* vat nou maar die angsgreep waarin die hele wêreld was met die Covid pessiekte;
* die oorlog in die Oekraïne wat so uit die bloute en sommer-so begin het en bly voortduur met afgryslike vernietiging van die land en al sy mense;
* waar gaan dit eindig en watter gevolge sal dit inhou vir die kos en inflasie, en wat van die fyn balans tussen Noord-Korea en Japan; tussen China en Taiwan...;
* dan nog die een-na-die ander massamoord in die VSA waar onskuldiges in die straat, in kerke en selfs in skole afgemaai word...;
* Sit die storms en aardbewings en tsunami’s daarby wat lyk asof toenemende aardverwarring dit nog erger laat word;

 Dit lyk inderdaad of daar geen hoop is nie...

Maar nie net daar vêr nie, ook hier by ons...

* Daar lyk nie ŉ einde aan korrupsie en geweld te wees nie – krap hulle een nes oop dan is daar tientalle ander wat verder uitbroei en bloot voortgaan, en dit lyk of niemand ooit aan die pen ry nie;
* wat hou die wanorde en wetteloosheid nog in wat al meer blatant word soos ons gesien en beleef het met die onluste en plundery verlede jaar, die gemak waarmee die paaie geblokkeer word of ŉ kruppel Eskom wat aan bande gelê word deur vakbonde en ander goddelose bendes;
* soveel onbeholpenheid en nalatigheid van gierige en stelende munisipale amptenare;
* die onrus van ons staat en politiek wat lyk of dit hier uit KwaZulu-Natal aangevuur word;
* dan nog die vloede en modderstortings van 11 April en 22 Mei vanjaar met die al die skade, dood en trauma daarvan;

 en so kan jy aangaan...

Nou moet ons nie dink dat ons die eerste geslag mense is vir wie die toekoms so donker en onheilspellend lyk nie –

jy hoef nie vêr in die geskiedenis te lees om te sien dit was maar nog altyd so nie.

 Reg oor die wêreld en ook hier in ons eie Suid Afrika.

Wat wel anders is in ons tyd –

is hoe maklik dit is met sosiale media vir doemprofete en elke Jan-Rap-en-sy-maat

om die een verdoemenis na die ander op te tower en vir ons aan te bied as die vervullings van God se oordele waarvan ons byvoorbeeld in Openbaring 12-14 lees.

Die kerk van Jesus word op hol gejaag met verskrikking en vrees vir wat kom en

nou moet almal hulle perd opsaal en wal gooi om weerstand te bied en

 te keer dat ons nie saam vergaan nie.

Dis nié die doel en die boodskap van God in die Openbaring van Jesus Christus nie.

Presies die teenoorgestelde!

 Die doel van Openbaring is om die kerk te troos en moed te gee.

God draai inderdaad nie doekies om oor die beproewing, die swaarkry en lyding wat daar is en wat nog meer sal word nie,

 maar saam met daardie donker realistiese perspektief troos Hy sy kerk –

wys Hy in helder lig wat die eindresultaat van alles gaan wees onder sy absolute heerskappy en die oorwinning en heerlikheid vir almal wat in Christus is.

Maar nie net die uiteinde nie, Hy troos en verseker ons deur te openbaar hoe Hy sy kinders midde in die swaarkry en lyding beskerm en bewaar.

Ons moenie angstig raak en liggelowig op hol gaan nie, klou net vas aan Hom, Jesus Christus ons Here, want Hy hou ons vas deur alles wat gebeur en nog moet kom...

In die eerste openbaring toneel aan die volle kerk van alle tye en alle plekke vind ons hierdie troosboodskap helder en duidelik in Jesus se brief aan Filadelfia.

**<< Lees Op. 1:10-20 en 3:7-13 >>**

Soos by die ander briewe moet ons, soos die gemeente van Filadelfia, hierdie brief vertaan binne die konteks van Jesus tussen die goue kandelare.

Maar anders as in die ander briewe stel Hy homself nie voor net verwysings vanuit daardie visioen nie;

Hy gryp terug na Ou Testament beskrywings van wie Hy is.

Hy wys daarmee betroubaarheid en sy bestendigheid as dieselfde Enige, Ware, Heilige, God wat sy almag en trou al deur die eeue bevestig het.

Dat Hy die sleutel van Dawid het verstaan ons veral uit Jes. 22:22

dat Hy die gesag het om te bepaal wie toegang tot die koning het,

 Dit is Jesus wat gesag het om te bepaal wie toegang het tot sy Vader.

Wat Hy sê dra gewig, wat Hy in hierdie brief dikteer kom met Goddelike Konings gesag.

 Jy kan daarop peil trek, jy kan jou lewe op die spel plaas daarvoor...

Jesus is tussen die goue lampstaanders, Hy is teenwoordige in Filadelfia se gemeente, soos Hy ook hier teenwoordig is in Pinetown Gemeente.

Hy weet daarom presies wat hulle doen.

En opvallend dat Hy geen fout vind met hulle nie,

sekerlik nie omdat hulle volmaak en sonder sonde was nie,

maar geloof en hulle geloofslewe was opreg.

Hy prys die gemeente omdat hulle vashou aan sy boodskap (v. 8) –

die hele boodskap van die Bybel –

 van sy heerlikheid,

 van die mens se sonde-verlorenheid met

 genadige verlossing deur geloof in Christus wat ons

 van sonde skuld met sy bloedoffer skoonwas, en

 met sy oorwinning ons bevry van die dood en sonde se heerskappy

sodat ons onder heerskappy van die Heilige Gees wil en kan opstaan en oorwin oor sonde

 om te lewe soos dit pas by God se kinders,

om Hom te verkondig en te verteenwoordig in die vyandige goddelose wêreld.

Hy prys hulle dat hulle nie sy Naam verloën het nie (v.8).

 Selfs toe dit vir hulle swaarkry en lyding gebring het (v.10)

het hulle vasgehou aan sy volharding in lyding.

Hulle het sy voorbeeld, om nie terug te deins nie, nagevolg en

hulle vertroue in Hom behou en prontuit sy Naam bely en uitgeleef sonder om te skroom vir die gevolge daarvan.

Jesus sê dat Hy ŉ deur vir hulle oopgesluit het wat niemand weer kan toesluit nie (v.8). Daar is veral twee maniere om te verstaan wat Hy daarmee bedoel:

Die eerste is dat Hy hulle harte geopen het vir geloof in Hom en

daardeur ook die deur oopgesluit het vir toegang tot God om deel te kan kry aan Jesus se oorwinnende heerlikheid.

Soos ons lees in Hand. 14:27 dat dit God is wat die deur van geloof oopmaak.

Dit maak nie saak watter swaarkry daar is of hoe erg dit sal wees wat nog sou kom nie –

niemand kan die deur van geloof weer toesluit wanneer God dit oopgesluit het nie en

niemand kan toegang tot God en die paradys blokkeer wat Jesus vir sy gemeente oopgemaak het nie.

Die tweede betekenis kry ons uit 2 Kor. 2:12 waar Paulus getuig hoe God die deur oopgemaak het sodat Hy die evangelie van Christus in Troas kon verkondig.

Later vra Hy in Kol. 4:3 dat die gemeente sal bid dat God die deur sal oopsluit sodat hy Christus met vrymoedigheid sal kan bly verkondig.

Jesus sê vir die gemeente van Filadelfia (en vir baie kerke deur die eeue heen, ook vandag en in die swaarkry toekoms in), dat Hy die deur oopsluit om sy evangelie te verkondig en dat niemand daardie geleentheid sal kan toesluit nie.

Filadelfia se mense sou die roeping van die kerk om die wêreld te beïnvloed goed verstaan.

Die stad self is aanvanklik gestig met die doel om die Griekse taal en kultuur te vestig en te bevorder in die omgewing en die hele provinsie – sodat Grieks almal se taal sou word, en ons tot vandag nog baie dinge soos die Griekse filosowe verstaan...

Filadelfia was ŉ stad met ŉ kultuur sending en die gemeente was ŉ kerk met ŉ geloofsending, ŉ blye boodskap sending.

Daar op die kruispaaie waar die stad suksesvol was met in hulle kultuursending,

daar het God ŉ deur van geleenthede oopgesluit vir die verkondiging van Christus se evangelie en mense se harte om te kan glo –

en niemand sou dit kon toesluit nie.

 Maak nie saak wát die toekoms sou inhou nie.

Die feit dat Filadelfia gemeente klein en swak was (v. 8) het nie saak gemaak nie.

Ons is van die wa af om so ingestel te wees op die grootte van ŉ gemeente, of luisterryke byeenkomste en baie geld vir bediening en groot invloed hulle in die samelewing.

Ons fokus moet op die kwaliteit van geloof en geloofslewe wees –

in watter mate hou die gemeente vas aan die volle evangelie boodskap van Christus in die volle implikasies daarvan,

hoe getrou is ons om Jesus se Naam uit te lewe in ons omgang met mekaar en met die samelewing?

Kan hulle Hom sien in die manier wat ons mekaar liefhet en bedien?

Met watter ywer en toewyding benut ons die oop deur van geleenthede om van Christus te vertel en te leer?

Filadelfia het vasgehou aan Jesus se boodskap en getrou gebly aan sy Naam,

 en vir hulle en vir elke gemeente deur al die eeue tot met sy wederkoms,

regdeur al die dinge wat reeds gebeur en nog al erger sal gebeur,

 gee Hy twee redes om moed te skep en niks te vrees nie.

God gaan sorg dat die gemeente se ergste vyande voor hulle sal kom buig in erkenning dat Christus sy gemeente liefhet,

dat hulle al die tyd reg was om hulle geloof, hulle hoop en vertroue in Hom te stel en in toewyding aan Hom te lewe.

Soos in Smirna wat ook verdrukking geken het was daar Jode wat nie in Christus geglo het nie, en almal gehaat en vervolg het wat wel in Hom glo. Jesus sê hulle lieg as hulle sê hulle is kinders van Abraham, want soos Paulus in Romeine 2:28 skryf is ware Jode hulle wat deur die Heilige Gees in die hart besny is om in Jesus te glo en in Hom verlossing te ontvang.

Wees rustig gemeente wat aan Christus se boodskap vashou en selfs in swaarkry nie sy Naam verloën nie –

julle geloofsvyande sal nie altyd koning kraai en skotvry wegkom nie..

Hulle sal beskaamd staan deur God se liefde vir sy klein en swak maar getroue gemeente...

O, en dan sy versekering in v.10.

Daar is dinge aan die gang in die wêreld, in ons land en in ons lewens, en daar sal nog meer en erger daarvan oor die wêreld kom, tye en ŉ tyd van beproewing waarmee God die “bewoners van die aarde op die proef stel”.

Dink maar aan daardie lang lysie van treurmares waarmee ek netnou begin het...

en ja, ons sal later in Openbaring daarmee te doen kry ...

Sal die mense van die wêreld tot inkeer kom en na God se wil vra, sal die mense tot die besef kom dat daar geen uitkoms sonder Christus is nie?

Sal die gemeentes die waarhede van die Bybel prysgee ter wille van ŉ oppervlakkige sondige eenheid sonder God se waarheid?

(Soos begin kop uitsteek het in Tiatira en die hoor hand gekry het in Sardis?)

Of sal ons soos Filadelfia vashou aan die volle Bybel boodskap van Christus en sal ons getrou bly aan sy Naam en dit nie verloën deur soos die wêreld te praat en te lewe nie?

Die Enige, Heilige Ware God gee aan Filadelfia se gemeente, en netso aan elke gemeente in alle eeue en op alle plekke tot met sy wederkoms die versekering –

wanneer julle aan My vashou sal Ek julle vashou in die tyd van beproewing.

Die beproewing sal kom, maar hou aan Christus en sy boodskap vas liewe Pinetown Gemeente, en dan sal julle sy vashou arms om julle voel.

Soos wat Jesaja profeteer in Jesaja 43:1-3*1... Moenie bang wees nie, Ek verlos jou, Ek het jou op jou naam geroep, jy is Myne. 2As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie, 3want Ek is die Here jou God, die Heilige van Israel, jou Redder.*

Vergeet van die kortpad misverstande oor wegraping voor die beproewing want dit sal jy sal ontnugter word en onvoorbereid wees.

Daar sal ŉ tyd van beproewing wees, baie ervaar dit nou reeds, almal sal dit nog beleef en al erger beleef,

ons sal deur water en riviere van swaarkry gaan, ons sal die vuur van lyding nie misloop nie,

 maar die waters sal ons nie wegspoel nie, die vlamme sal ons nie brand nie.

Ons sal gebrek en pyn en lyding ken – ons liggame sal doodgemaak word,

 maar die deur wat Christus vir ons oopgemaak het na sy heerlike oorwinning kan niemand sluit nie.

Hoe moet ons ons daarop voorberei, wat moet ons doen? (v.11)

Skep moed want dit sal nie te lank aanhou nie, dit mog lank voel en in mense jare kan dit dalk wees, maar die tyd loop uit en Hy kom gou sê Jesus, net nog ŉ bietjie langer...

 En tot dan, hou vas wat julle het...

Jesus gebruik hier ŉ ander woord vir vashou – dit is eerder vasklou.

Soos wanneer ŉ lewensredder jou uit die water red – dan hou jy nie van aan hom nie, jy klou vas... jou lewe hang daarvan af!

Klou vas aan wat julle het...

En wat het Filadelfia se gemeente gehad?

Die boodskap van Jesus Christus waaraan hulle reeds vasgehou het,

en hulle vertroue op Jesus en sy volharding in lyding

waarmee Hy vir hulle ŉ deur tot in die hemelse paradys by God oop te maak...

Soos Paulus in Kolossense 1: 22-23 skryf dat God Hom met ons versoen het deur Jesus wat vir ons gesterf het, maar, sê hy,

*23... dan moet julle vas en sterk bly staan in die geloof en julle nie laat losruk van die hoop wat in julle gewek is deur die evangelie wat julle gehoor het nie.*

Klou Pinetown Gemeente daaraan vas? Klou ek en jy daaraan vas? Is dit duidelik?

Hoe kan mense agterkom dat ons daaraan vasklou?

Ons moet oppas se Jesus.

As ons nie vasklou aan Christus en sy hele Bybelse boodskap nie

gaan iemand soos die duiwel of die sondige wêreld ons losruk en die kroon, ons oorwinning steel.

Maar vir elke gemeente en elke gelowige wat vasklou en die oorwinning behaal omdat Jesus jou vashou, wag daar die allerwonderligste beloftes... (v. 12)

Hy sal jou ŉ pilaar maak in God se tempel.

Dink maar hoe stewig en vas staan ŉ pilaar, jy het seker al gesien hoeveel pilare van ou Griekse tempels nog staan eeue nadat die res al vergaan het.

En waar staan so ŉ pilaar – altyd in die midde van die tempel, in die teenwoordigheid van God.

As jy enduit bly vasklou en Jesus jou vashou sal jy stewig en vas in die direkte teenwoordigheid van God die Almagtige wees.

Soos Dawid in Ps. 27:4 verklaar, *“4Net een ding het ek van die Here gevra en dit sal ek najaag: dat ek my hele lewe lank in sy huis mag woon om sy goedheid te belewe en daaroor na te dink in sy tempel.”*

Daarby sal Jesus sal aan elke oorwinnaar ŉ nuwe naam gee – ŉ nuwe naam is simbolies van ŉ verandering, van ŉ nuwe begin.

Filadelfia het dit goed verstaan want toe die stad in ŉ aardbewing verwoes was en keiser Tiberius die stad herbou het hulle dit ŉ nuwe naam gegee, “Neocaesare” iets soos “nuut en keiserlik”.

Dit is vir ons ook bekend –

in 1905 het die Engelse ŉ militêre basis in Pretoria gestig en dit Roberts Heights genoem,

maar in 1939 het die basis ŉ nuwe naam gekry om die verandering duidelik te maak, Voortrekkerhoogte.

En weer ŉ nuwe naam in 1998 “Thaba Tshwane”.

Dit is wat ons ook doen in die gemeente want “Pinetown Gemeente” sê dat

ons ŉ nuwe begin maak as gelowiges wat nou saam in eenheid vasklou aan dieselfde waarheid van Christus.

 Nuwe name sê baie dinge...

Vir die wat enduit vasklou sal Jesus ŉ nuwe naam gee, Hy sal drie name op die oorwinnaars skrywe:

Die naam van God –

wat duidelik sal wys dat ons aan Hom behoort, dat ons sy kinders is, dat sy deur vir ons altyd oop is, dat Hy ons vashou...

En die naam van die die stad van God , van die nuwe Jerusalem –

wat duidelik sal wys dat ons burgerskap daar het, dat ons die vryheid van die stad ontvang het...

En die naam van Jesus self –

wat dit duidelik maak dat ons daar is in sy Naam, in sy geregtigheid, sonder ons sonde wat Hy betaal en afgewas het met sy bloedoffer,

dat ons in sy oorwinning deel gekry het deur geloof, dat ons in sy heerlikheid deel...

Ons moet luister wat die Gees vir die gemeentes sê,

Moenie vaskyk in hoe groot en sterk in invloedryk ŉ gemeente is nie, dit gaan nie oor ons mag en krag nie, maar oor God se krag wat ons vashou –

soos vir Gideon en sy paar manne, soos vir Dawid teen Goliat, soos die gemeente van Filadelfia en so ook vir ons in Pinetown Gemeente...

Tye van beproewing is lankal reeds daar en dit sal daar wees en erger word tot met Jesus se wederkoms –

 dit is God wat dit so beskik om die mense van wêreld op die proef stel.

En waar dit kom en wanneer dit weer en erger kom gaan gelowiges, die gemeente van Christus nie vryspring nie –

maar ons moenie bang wees en angstig raak daarvoor nie,

 ons hoef nie op hol te gaan saam al die doemprofete nie,

As ons maar net aan die Bybelse boodskap van Jesus Christus vashou,

sal Hy ons binne en dwarsdeur die tye van beproewing vashou!

Moet dus nie op hol gaan wanneer jy al die boodskappe kry oor die peste en die plae en die ruiters en die diere en hulle merke nie...

 moenie eens ontsteld raak wanneer dit wel losbars nie...

 Klou net vas aan wat jy reeds in Jesus het.

 Klou vas want jou oorwinning hang daarvan af.

En dan ...

O, as jy in Christus oorwin

 dan sal jy in God se teenwoordigheid wees,

dan sal jy drie nuwe name op jou voorkop hê –

God se kind,

 burgerskap van die Nuwe Jerusalem,

 in Christus se heiligheid en heerlikheid.

Hy kom gou,

 klou was wat ons in Hom het

 sodat niemand jou kroon van oorwinning kan wegvat nie.

Amen

Gebed

Kalmte en rustigheid oor tye en tyd vnn beproewing

Help vashou

Hou ons vas

Gee ŉ oop deur – vir ons om te verkondig, vir gemeenskap om te glo